Хрватски рукометни савез је основан октобра 1941. године, а прва утакмица репрезентације Хрватке одиграна је 14. јуна 1942. у Загребу са репрезентацијом Мађарске (0:9). После Другог светског рата обновљен је рад 19. децембра 1948. под именом Рукометни савез Хрватске. Године 1992. је променио име у Хрватски рукометни савез. У Светску рукометну федерацију (ИХФ) примљен је 4. априла 1992., а члан Европске рукометне федерације (ЕХФ) постаје 23. маја 1992. Прво велико такмичење је било Европско првенство у рукомету у Португалији 1994. када је освојила бронзану медаљу. Од тада са успехом учествује на олимпијским играма, светским и европским првенствима.